Islanti luopuu pääomakontrolleista, jotka ovat olleet voimassa vuoden 2008 talouskriisistä lähtien. Tiistaista lähtien pääomakontrolleja ei ole enää yksilöillä, yrityksillä eikä eläkerahastoilla, on maan hallitus tiedottanut.

Pääomakontrolli on merkinnyt sitä, että Islannin kruunuja ei ole voinut viedä maasta ilman lupaa. Se on lisäksi rajoittanut rahan tuontia maahan.

Islannin hallituksen mukaan talous on tarpeeksi hyvässä tilanteessa kontrollien poistamiseksi. Pääomakontrollista luopuminen tarkoittaa myös, että Islanti palaa kansainvälisille talousmarkkinoille.

– Islannin tarkka suunnitelma poistaa rajoitukset toteutetaan yhdessä kotimaisella ja ulkomaisella tuella. Maamme talous on suurempi kuin koskaan ja odotamme sen edelleen kasvavan, sanoi talousministeri Benedikt Johannesson.

– Rajoitukset ovat tehneet maasta vähemmän suositun ulkomaisten investoijien silmissä. Talousromahduksen jäkeen rajoitukset olivat tarpeellinen osa maan talouden uudelleenrakentamiselle, sanoi Islannin pääministeri Bjarni Benediktsson.

Vuoden 2008 finanssikriisin jälkeen erityisesti turismi on auttanut maan talouskasvua. Viime vuonna saarivaltiossa vieraili 1,8 miljoonaa ihmistä, mikä oli 40 prosenttia enemmän kuin vuonna 2015.

Lähde: AFP